TRUE บวก 0.79% โบรกฯ แนะซื้อ เก็งกำไรปีนี้แตะ 3 พันลบ.
TRUE ราคาอยู่ที่ 12.70 บาท บวก 0.10 บาท หรือ 0.79% สูงสุดที่ 12.70 บาท ต่ำสุดที่ 12.50 บาท มูลค่าซื้อขายที่ 530.96 ล้านบาท ขณะที่ดัชนีตลาดหุ้นไทยโดยรวมบวก 0.43% โบรกเกอร์แนะนำซื้อ มองรายได้จากค่าบริการมือถือที่ไม่รวมค่า IC ที่เติบโตอย่างแข็งแกร่งถึง 3% ดังนั้น จึงยังคงประมาณการกำไรสุทธิปี 2558 เอาไว้ที่ 3 พันล้านบาท
24 เม.ย. 2558

ผู้สื่อข่าวรายงานว่า ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE ณ เวลา 11.33น. ราคาอยู่ที่ 12.70 บาท บวก 0.10 บาท หรือ 0.79% สูงสุดที่ 12.70 บาท ต่ำสุดที่ 12.50 บาท มูลค่าซื้อขายที่ 530.96 ล้านบาท ขณะที่ดัชนีตลาดหุ้นไทยโดยรวมบวก 0.43%

บล.เคจีไอ (ประเทศไทย) ระบุในบทวิเคราะห์ (24 เม.ย.) ว่ามีข่าวลือว่าผลประกอบการของ TRUE ในไตรมาสที่ 1/58 จะออกมาน่าผิดหวัง แต่จากการวิเคราะห์เชื่อว่า EBITDA ของ TRUE น่าจะโตได้ถึง 26.5% จากไตรมาสก่อนหลังจากที่ปรับผลจากกำไรพิเศษจากการโอนเสาสัญญาณในไตรมาสที่ 4/57 แล้ว
ซึ่งเป็นผลมาจาก SG&amp;A ที่ต่ำตามปัจจัยฤดูกาล และรายได้จากค่าบริการมือถือที่ไม่รวมค่า IC ที่เติบโตอย่างแข็งแกร่งถึง 3% ดังนั้น จึงยังคงประมาณการกำไรสุทธิปี 2558 เอาไว้ที่ 3 พันล้านบาท และคาดว่ากำไรสุทธิปี 2559 จะอยู่ที่ 2 พันล้านบาท โดยได้ปรับคำแนะนำหุ้น TRUE เป็น “ซื้อ” โดยให้ราคาเป้าหมายที่ 13.40 บาทต่อหุ้น เนื่องจากราคาหุ้นที่ร่วงลงมาในช่วงนี้เป็นโอกาสให้เข้าซื้อ
ด้านเทคนิค บล.เคเคเทรด ระบุในบทวิเคราะห์ (24 เม.ย.) ว่าTRUE น่ารอซื้อแนวรับ คำแนะนำราคาหุ้นปิดเป็นแนวโน้มลงวันที่สอง คาดว่าราคาจะอยู่ในกรอบแนวรับแนวต้านใหญ่ น่ารอซื้อแนวรับ ตัดขาดทุน 11.90 บาท แนวรับ 12.30 , 12 บาท แนวต้าน 13.50 บาท
 